Neid meetmeid rakendati nii ELis kui ka väljaspool ELi, sõltuvalt konkreetsest vajadusest kaitsta eurot võltsimise eest. Programmi loomisest saadik on tugevdatud Periklese piirkondlikku lähenemisviisi, rakendades meetmeid, mis hõlmavad eelkõige maailma tundlikke piirkondi. Erilist tähelepanu pöörati 2014. aastal Ladina-Ameerika (Tšiili ja Colombia), Kagu-Euroopa (Albaania ja Türgi) ja Vahemere piirkonnale.

2014. aastal rahastati programmist 10 projekti. Neist kuue algatajaks olid euroala liikmesriikide pädevad asutused ja neli projekti algatas komisjon. Kolm meedet rakendati 2014. aastal ja seitset meedet rakendatakse 2015. aastal. 2014. aastal esindasid programmi taotlejad kolme liikmesriiki: Itaaliat, Prantsusmaad ja Hispaaniat. See näitab, et euro võltsimisest kõige enam mõjutatud riigid kasutavad Periklese vahendeid sagedamini kui teised. ELi seadusandja juures on vastuvõtmisel määrus, millega programmi „Perikles 2020” kohaldamine peaks laienema euroalasse mittekuuluvate liikmesriikide suhtes. Seepärast kohaldati programmi 2014. aastal ainult euroala liikmesriikide suhtes.

Programmil „Perikles 2020” on võrreldes eelmise programmiga mitu lisaomadust. Esiteks sisaldab määruse artikli 8 lõike 2 punkt c täiendava rahastamiskõlbliku meetmena selliste seadmete ostu, mida võltsimisvastasele tegevusele spetsialiseerunud asutused hakkavad kasutama euro kaitsmisel võltsimise eest. Teiseks on lihtsustatud rahastamiskõlblike kulude süsteemi. Lisaks on määruse artiklis 10 kehtestatud toetuste kaasrahastamise määraks 75 %, kuid nõuetekohaselt põhjendatud erandjuhtudel, mis on määratud kindlaks iga-aastastes tööprogrammides, on lubatud suurendada toetuste kaasrahastamise määra 90 %-ni rahastamiskõlblikest kuludest. Ka programmis „Perikles 2020” sisalduvaid seire- ja hindamisaspekte on tugevdatud.

Programm „Perikles 2020” on vahetus-, abi- ja koolitusprogramm euro kaitsmiseks võltsimise eest ja see asendab 2001. aastal loodud ja aastatel 2002–2013 kestnud programmi Perikles. Programm loodi Euroopa Parlamendi ja nõukogu 11. detsembri 2014. aasta määrusega (EL) nr 331/2014 kestusega kuni 31. detsember 2020. Määruse artikli 13 lõikes 3 on sätestatud nõue, et komisjon teavitab igal aastal Euroopa Parlamenti ja nõukogu programmi tulemustest. Käesoleva aruandega vastatakse mainitud nõudele 2014. aasta kohta.

Hinnanguliselt osaleb 662 eksperti nendes programmi Perikles meetmetes, mille kulukohustused võeti 2014. aastal.

Osalejaid on 57 riigist. Enamik koolitatavatest (56 %) on pärit Euroopast: 33 % Euroopa Liidu liikmesriikidest, 23 % ELi välistest Euroopa riikidest (moodustades seega suuruselt teise rühma); 18 % koolitatavatest on pärit Ladina-Ameerika riikidest (peamiselt Colombiast ja Tšiilist) ja 12 % Lähis-Idast ja Põhja-Aafrikast.

Ametialase tausta poolest moodustasid politseijõudude liikmed 44 % osalejate koguarvust. Selle põhjuseks on asjaolu, et politseiasutused esindavad euro võltsimise vastase võitluse eesliini ning politseitöötajate hulgas on nii uurijad kui ka tehnilisi eksperte. Rõhutada tuleks siiski osalejate jagunemist mitmete teiste kategooriate (56 %) vahel võrreldes eelmise Periklese programmi rakendamisega. Nende hulgas oli arvukalt esindatud keskpankade (18 %) ja kommertspankade (7 %) töötajad ja kohtutöötajad (6 %).

Selle tulemusena saavutati Periklese rakendamisel programmi rahvusvaheline ja valdkondadevaheline mõõde, mis on ette nähtud Periklese määrusega.

3. Ülevaade 2014. aastal kulukohustustega hõlmatud meetmetest: peamised sündmused

Programm on heas kooskõlas teiste asjakohaste ELi tasandi programmide ja meetmetega ja täiendab neid, kuna selles keskendutakse üksnes organiseeritud kuritegevuse eriliigi ehk euro võltsimise tõkestamisele ja selle vastu võitlemisele. Seepärast täiendab see OLAFi programmi Herakles III ja on sellega kooskõlas. Programmiga kaitstakse liidu finantshuve ja see täiendab suurel määral muu hulgas siseasjade peadirektoraadi Sisejulgeolekufondi (politseikoostöö), mis hõlmab kuritegevuse tõkestamise ja selle vastu võitlemist üldiselt.

Programmi „Perikles 2020” rakendamine 2014. aastal näitab positiivset suundumust selle poole, et osalejate ametialane taust on üha mitmekesisem. Eelkõige on äramärkimist väärt kohtutöötajate üha suurem osalemine mitmes meetmes (näiteks 3. rahvusvaheline konverents euro kaitsmiseks võltsimise eest).

Programm on 2014. aastal suutnud jätkata tihedat piirkondlikku koostööd ja mitmed tegevused toimuvad Ladina-Ameerikas, Vahemere piirkonnas ja Balkani riikide piirkonnas.

Lisaks peegeldavad 2014. aasta Periklese kulukohustused meetmete täielikku mitmekesistamist, eelkõige seoses sellega, et lisatud on kaks uuringut, millest üks käsitleb euro võltsimist ja selle toimepanijaid ja teine euromüntides kasutatavaid tõhusaid turvaelemente.

2014. aastal oli programmi „Perikles 2020” kõrghetk 3. rahvusvaheline konverents euro kaitsmiseks võltsimise eest, mis toimus 24.–27. märtsil 2015 Frankfurdis ja mille korraldasid ühiselt Europol ja Euroopa Keskpank. See tõi töötubade ja ettekannete raames kokku üle 170 eksperdi rohkem kui 40 riigist. Konverents õnnestus täielikult. Selle käigus vahetati parimaid tavasid ja loodi alus suuremale valdkondadevahelisele koostööle liidu institutsioonide, liikmesriikide ja kolmandate riikide vahel. Seda peetakse väga oluliseks, et reageerida struktureeritumal ja tõhusamal viisil uutele probleemidele seoses euro kaitsmisega võltsimise eest. Konverentsil selgitati välja uued suundumused ja ohud ja analüüsiti neid: nt tehnoloogia areng, üha petlikumad võltsingud ja võltsingute valmistamiseks vajaliku toormaterjali kättesaadavus internetis. Osalejate arvates on eduka võltsimisvastase võitluse põhiaspektid järgmised: tehniline toetus uurimistegevusele, uurimise piiriülene koordineerimine, üldsusele, kassapidajatele ja jaemüüjatele kohandatud teabevahetusmeetmed ning sellised koolitusprogrammid nagu programm „Perikles 2020”.



4. Eelmise Periklese programmi raames võetud kulukohustustega hõlmatud meetmete rakendamine 2014. aastal

2014. aastal rakendati üheksa eelmise Periklese programmi raames kulukohustustega hõlmatud Periklese meedet. Viie projekti algatajaks olid ELi liikmesriikide (Rumeenia, Itaalia, Hispaania, Horvaatia ja Läti) pädevad riiklikud ametiasutused ja komisjon algatas neli projekti. Projektide hulgas oli kolm seminari, kaks tehnilist koolitust, kolm personalivahetust ja euro võltsimisvastase käsiraamatu ajakohastamine. Erilise tähelepanu all olid Kagu-Euroopa ja Ladina-Ameerika piirkonnad.

5. Järeldused ja edasised sammud

Programm „Perikles 2020” on jätkuvalt oluline ja tõhus võltsimisvastase võitluse vahend. Programmi raames toetatakse uuringuid, hoitakse ülal ja arendatakse koostööd ning vahetatakse parimaid tavasid kõigi nende vahel, kes osalevad euro võltsimise vastases võitluses. Programmi rakendamise tulemustele ja euro võltsingute tuvastamise eksperdirühma uute ohtude pidevale analüüsile tuginedes on 2015. aasta prioriteedid järgmised:

1.keskenduda senisest enam liikmesriikidele, mis on võltsingute valmistamisest ja levitamisest kõige enam mõjutatud riigid;

2.säilitada euro kaitsmist võimaldav tõhus raamistik Kagu-Euroopas ja kandidaatriigis Türgis;

3.arendada tihedamat koostööd nende kolmandate riikide ametiasutustega, kelle puhul on kahtlusi või tõendeid võltsitud eurode valmistamisest; ja

4.tõhustada euromüntide kaitset, töötades välja uusi turvaelemente või autentimise meetodeid.